stanford-oval/wikipedia huggingface dataset:
איגרות הרמב"ם
איגרת תימן

איגרת תימן נכתבה בשנת 1173 כמענה למכתב של רבי יעקב בן ר' נתנאל בירב פיומי, מנהיג יהודי תימן, השואל על פשר ייסוריה של הקהילה היהודית בתימן שהייתה נתונה תחת פרעות קשות וגזירות שמד. באותה תקופה הופיע בתימן משיח שקר, שהסית והדיח את העם. באיגרת זו, הכתובה בערבית יהודית, הסביר הרמב"ם כיצד יש להבחין בין המשיח למתחזה למשיח, ועסק בנביא ובהוכחה שהוא נביא אמת. בנוסף השקיע מאמצים לעודד את רוחם של התושבים, והצביע על עליונותה של הדת היהודית מול האסלאם והנצרות:
ושלושת המערערים האלה, כלומר: הכת האנסית (בכח הזרוע), והכת הטוענת טענות, והכת המתדמה לדתנו – כולן יאבדו. ואם תראה להם שום גבורה וניצחון בשום זמן – לא תעמוד להם הגבורה ההיא ולא יאריך להם הניצחון ההוא.
לבסוף הוא מעודד את היהודים שביאת המשיח קרובה, ושלמרות הקשיים אל להם להתייאש.
תופעה מעניינת באיגרת היא יציאתו נגד חישוב קיצים, על פי האיסור בתלמוד, תוך סינגור על רב סעדיה גאון אשר חישב את הקץ בכל זאת. ועם זאת, בהמשך האיגרת מוסר הרמב"ם על מסורת משפחתית סודית שבאמצעותה מחושב הקץ של שיבת הנבואה, אשר לפי הרמב"ם תקדם לבוא הגואל (התאריך שנתן הרמב"ם הוא ד'תתקע"ה-1215, כלומר כ-40 שנה לאחר כתיבת האיגרת).
באיגרת זו, נדרש הרמב"ם למענה על טענות שהופצו בספר אפחאם אל-יהוד, שכתב היהודי שהתאסלם סמואל אל-מוגרבי. הרמב"ם מכנה אותו "הפושע" ולועג לטענותיו החלשות. על כמה מהטענות בספר לפסוקים המרמזים על האסלאם הוא עונה בפירוט.
באיגרת מכונה מייסד דת האסלאם, מוחמד, בשם "משוגע" ו"פסול", והקוראן מכונה "הקלון".
בהתייחסו לגלות ישראל בין הישמעאלים, הוא כותב: "ואתם אחינו, ידוע לכם שהקב"ה הפילנו במהמרות עונותינו בתוך אומה זו שהיא אומת ישמעאל, שרעתם חזקה עלינו, והם מתחכמים להרע ולמאוס אותנו... ושלא תעמוד על ישראל אומה יותר אויבת ממנה, ולא אומה שהרעה בתכלית הרעה לדלדל אותנו ולהקטין אותנו ולמאוס אותנו כמוהם".
איגרת זו זכתה לתרגום עברי על ידי שלושה מתרגמים קדמונים: רבי שמואל אבן תיבון, רבי אברהם אבן חסדאי ורבי נחום מערבי. האחרון העניק לה את השם "פתח תקווה". בעשורים האחרונים תורגמה האיגרת גם על ידי רבי יוסף קאפח.
איגרת (מאמר) תחיית המתים

מאמר תחיית המתים (הידוע יותר בשם 'איגרת תחיית המתים') נכתב בשנת 1191. בחיבור זה, הכתוב כמו קודמיו בערבית, מייחד הרמב"ם את דבריו לתחיית המתים, שהיא שלב קודם לעולם הבא.
הדעה המקובלת בעניין תחיית המתים אצל רבים עד לרמב"ם, הייתה כי האמונה בהשארות הנפש ועולם הבא קשורה ואחודה בתחיית המתים, ועניינם אחד. לעומת זאת, הרמב"ם הפריד בין הדברים וסבר כי תחיית המתים היא שלב שבו יחיו חיי גוף, ואילו בעולם הבא שהוא עולם הנשמות אין מקום לגופים כלל. בפירוש המשניות הרמב"ם מונה את עיקר תחיית המתים כיסוד מיסודות תורת משה רבינו, וכן בחיבורו משנה תורה כתב כי הכופר בתחיית המתים הוא בין אלו שאין להם חלק לעולם הבא. אך מה שגרם לרבים לחשוב כי הרמב"ם אינו מאמין בתחיית המתים היו דבריו בהלכות מלכים ”אל יעלה על הלב שבימות המשיח יבטל דבר ממנהגו של עולם או יהיה שם חידוש במעשה בראשית אלא עולם כמנהגו נוהג. וזה שנאמר... וכן כל כיוצא באלו הדברים בענין המשיח הם משלים”, ובפרט מה שכתב בהלכות תשובה ”העולם הבא אין בו גוף וגויה אלא נפשות הצדיקים בלבד בלא גוף כמלאכי השרת”, דברים אלו גרמו לראב"ד אברהם בן דוד מפושקירה לומר ”דברי האיש הזה בעיני קרובים למי שאומר אין תחיית המתים לגופות אלא לנשמות בלבד. וחיי ראשי לא היה דעת חז"ל על זה”.
בעקבות דברי הרמב"ם נוצרה מבוכה אצל רבים שהבינו את שיטת הרמב"ם כי הגמול הוא רק לנשמות ועניין תחיית המתים הוא משל בלבד. נוצר בלבול גם בקרב יהודי תימן, והיו מביניהם שפנו באיגרת לרמב"ם לשטוח את ספקותיהם בבירור דעתו, ולעומת זאת אחרים פנו אל רבי שמואל בן עלי מבגדד ותיארו בפניו את התרופפות האמונה כתוצאה מדברי הרמב"ם. רבי שמואל בן עלי כתב איגרת תשובה ליהודי תימן ובו הוא תוקף קשות את הרמב"ם.
בתגובה כתב תלמידו הקרוב של הרמב"ם יוסף בן יהודה אבן שמעון שישב באותה עת בבגדד, איגרת כנגד רבי שמואל בן עלי, וכן ניהל תכתובת עם הרמב"ם בעניין. כתוצאה מכך כתב הרמב"ם איגרת זו בה הוא מסביר באריכות כי הוא אכן מאמין בתחיית המתים כפשוטה; לדבריו, בתחיית המתים תשוב הנפש אל הגוף, אבל זהו מצב זמני ואחריו תיפרד הנפש שוב מן הגוף ותישאר לבדה.
התרגום הנפוץ לעברית של האיגרת נעשה על ידי רבי שמואל אבן תיבון. ככל הנראה הוא לא רצה שמתרגמים אחרים יתרגמו את האיגרת ושמר את המקור הערבי אצלו. אולם מכיוון שלשונו של אבן תיבון "סתומה ועמוקה" היו מי שביקשו מסופר בשם ר' יוסף בן יואל לתרגם חזרה את האיגרת לערבית וכך הוא עשה. לאחר מכן בא רבי יהודה אלחריזי ותירגם שוב את האיגרת לעברית, אך תרגומו לא נפוץ ונדפס רק לאחרונה על ידי א.ש. הלקין. במאה החמש עשרה תורגמה האיגרת לשפה הלטינית, בידיו של היהודי המומר פלביוס מיתרידטס.
היו שטענו שהאיגרת היא זיוף ולא כתב מקורי של הרמב"ם. אך לאחר פרסום האיגרות המקוריות של רבי שמואל בן עלי על ידי לנגרמן, ושל רבי יוסף בן יהודה בידי סטרומזה הוכח בבירור כי האיגרת אותנטית.
איגרות נוספות

ידועות איגרות רבות נוספות של הרמב"ם. כך, כתב איגרת (בעברית) לקהל מונפלייה על אודות האסטרולוגיה (קרואה גם "אגרת אל חכמי מונטפשליר על גזירת הכוכבים"), שבו הבהיר את עמדתו השוללת אותה נחרצות; איגרת (בעברית) לר' פנחס הדיין, שבה הסביר את הסיבות לכמה מהחלטותיו בחיבור משנה תורה; איגרות (בערבית) לתלמידו האהוב ר' יוסף, שבהן הוא מתייחס למחלוקות שלו עם שמואל בן עלי ראש הישיבה בעיראק שהיה בר פלוגתא חריף של הרמב"ם; איגרת מסוף חייו לר' שמואל אבן תיבון, מתרגמו של הרמב"ם, שבה הוא מתאר את סדר יומו שאינו מאפשר לו ללמוד כלל, ממליץ לו כיצד לתרגם את ספריו ועוד. איגרת בנוגע לספר 'שיעור קומה' בו הוא תוקף את הספר ובעצם בכך חוזר בו מגישתו המוקדמת לספר.
לקריאה נוספת

איגרות הרמב"ם, מהדורת הרב יצחק שילת, הוצאת שילת - מעלה אדומים, ירושלים: תשנ"ה. מהדורה זו כוללת את כל איגרותיו של הרמב"ם.
אגרות הרמב"ם, מהדורת הרב יוסף קאפח, הוצאת מוסד הרב קוק.
מנהיגות בעיתות מצוקה, על איגרות הרמב"ם. דוד הרטמן, הוצאת הקיבוץ המאוחד.
הערות שוליים

↑  כך התאריך במקור הערבי. בתרגומים העבריים הקדומים ישנן גרסאות מתחלפות, ובהם התאריך הוא ד'תתקע"ו או ד'תתקע"ב.
↑  אגרת תימן, באתר דעת
↑  הקדמת הרמב"ם לפרק חלק
↑  משנה תורה לרמב"ם, ספר המדע, הלכות תשובה, פרק ג', הלכה ו'
↑  משנה תורה לרמב"ם, ספר שופטים, הלכות מלכים ומלחמות, פרק י"ב, הלכה א'
↑  משנה תורה לרמב"ם, ספר המדע, הלכות תשובה, פרק ח', הלכה ב'
↑  מ.ד. רבינוביץ, איגרות הרמב"ם - מבוא לאיגרת תחיית המתים, תל אביב תשי"א, עמ' רו, באתר היברובוקס
↑  צבי לנגרמן, 'אגרת ר' שמואל בן עלי בעניין תחיית המתים', קובץ על יד, ספר טו (כה), עמ' 39 ואילך
↑  שרה סטרומזה, ראשיתו של פולמוס הרמב"ם במזרח: איגרת ההשתקה על אודות תחיית המתים ליוסף אבן שמעון, יד יצחק בן צבי, תשנ"ט
↑  ראו ד.צ. בנעט, "ר' יהודה אלחריזי ושלשלת התרגומים של מאמר תחיית המתים לרמב"ם", תרביץ כרך י"א, חוברת ג'-ד', ניסן-תמוז ת"ש, עמ' 260–270 (המאמר זמין לצפייה במאגר JSTOR לאחר הרשמה)
↑  י. ל. טייכר, ״זיוף ספרותי במאה השלש עשרה״. (״מלילה״ א' קובץ מחקרים, מנצ׳סטר תש"ד)
| כתבי הרמב"ם - רבי משה בן מימון |
| --- | --- | --- |
| כתבים הלכתיים | פירוש המשנה • ספר המצוות • תשובות הרמב"ם • משנה תורה: ספר המדע • ספר אהבה • ספר זמנים • ספר נשים • ספר קדושה • ספר הפלאה • ספר זרעים • ספר עבודה • ספר קרבנות • ספר טהרה • ספר נזיקין • ספר קניין • ספר משפטים • ספר שופטים |  |
| כתבים פילוסופיים | מילות הגיון • מורה הנבוכים |  |
| הקדמות לפירוש המשנה | הקדמה לפירוש המשנה • הקדמה לפרק חלק • הקדמה למסכת אבות - "שמונה פרקים" |  |
| איגרות | איגרת השמד • איגרת תימן • איגרת תחיית המתים |  |
| כתבים רפואיים | פרקי משה • קיצורי גלינוס • על שמות הרפואות • תשובות רפואיות • ספר הסמים וההישמרות מפני הסממנים הקטלניים |  |
גן רגולטורי

מסלול גן רגולטורי
בגנטיקה, גן רגולטורי (regulator) או גן מווסת הוא גן המעורב בשליטה בהתבטאות של גן אחד או יותר. רצפים גנטיים רגולטוריים, המקודדים לגנים מווסתים, נמצאים לעיתים קרובות בקצה ה-5 פריים (5'), אתר ההתחלה של שעתוק הגן שהם מווסתים. בנוסף, ניתן למצוא רצפים אלו גם בקצה ה-3 פריים (3'), לאתר תחילת השעתוק. בשני המקרים, בין אם הרצף הרגולטורי מתרחש לפני (5') או אחרי (3') הגן שהוא מווסת, הרצף לרוב נמצא במרחק של קילו-בסיסים רבים מאתר תחילת השעתוק. גן מווסת עשוי לקודד לחלבון או לעבוד ברמת RNA, כמו במקרה של גנים המקודדים למיקרו-RNA. דוגמה לגן מווסת הוא גן המקודד לחלבון מדכא המעכב את פעילותו של אופרון, גן הקושר חלבונים מדכאים ובכך מעכב את התרגום של RNA לחלבון באמצעות RNA פולימראז.
בפרוקריוטים, גנים מווסתים מקודדים לעיתים קרובות לחלבונים מדכאים. חלבונים מדכאים נקשרים למפעילים או לקדמים ומונעים מ-RNA פולימראז לשעתק RNA. הם בדרך כלל מתבטאים כל הזמן כך שלתא תמיד יש אספקה של מולקולות מדכאות בהישג יד. מעוררים (inducers) גורמים לחלבונים מדכאים לשנות צורה או להיות בלתי מסוגלים לקשור DNA, מה שמאפשר ל-RNA פולימראז להמשיך בשעתוק. גנים מווסתים יכולים להיות ממוקמים בתוך אופרון, צמוד אליו או רחוק ממנו.
גנים רגולטוריים אחרים מקודדים לחלבוני מפעילים (activator proteins). מפעיל נקשר לאתר על מולקולת ה-DNA וגורם להגברה בשעתוק של גן סמוך. בפרוקריוטים, חלבון מפעיל ידוע הוא חלבון מפעיל קטבוליט (CAP), המעורב בשליטה חיובית על אופרון הלקטוז.
בוויסות של ביטוי גנים, שנחקר בביולוגיה התפתחותית אבולוציונית (evo-devo), גם מפעילים וגם מדכאים ממלאים תפקידים חשובים.
ניתן לתאר גנים רגולטוריים כמווסתים חיוביים או שליליים, על סמך התנאים הסביבתיים המקיפים את התא. מווסתים חיוביים הם אלמנטים רגולטוריים המאפשרים קישור של RNA פולימראז לאזור הקדם, ובכך מאפשרים לתעתוק להתרחש. במונחים של אופרון הלקטוז, הרגולטור החיובי יהיה קומפלקס CRP-cAMP שחייב להיות קשור קרוב לאתר של תחילת השעתוק של גני אופרון הלקטוז. הקישור של הרגולטור החיובי הזה מאפשר ל-RNA פולימראז להיקשר בהצלחה לקדם של רצף הגנים של אופרון הלקטוז אשר קדם את השעתוק של גנים lac Z, lac Y ו-lac A.
מווסתים שליליים הם אלמנטים רגולטוריים אשר חוסמים את הקישור של RNA פולימראז לאזור הפרומטור, ובכך מדכאים את השעתוק. במונחים של אופרון הלקטוז הרגולטור השלילי יהיה "מדכא אופרון הלקטוז (lac repressor) אשר נקשר לקדם באותו אתר שאליו RNA פולימראז קושר בדרך כלל. הקישור של מדכא אופרון הלקטוז לאתר הקישור של RNA פולימראז מעכב את השעתוק של גני אופרון הלקטוז. רק כאשר מעורר נקשר למדכא אופרון הלקטוז, אתר הקישור יהיה פנוי עבור RNA פולימראז לביצוע שעתוק של גנים.
אלמנטים רגולטוריים של גנים

קדמים שוכנים בתחילת הגן ומשמשים כאתר שבו מכונות השעתוק מתאספות ומתחיל שעתוק הגן. מעצמים מפעילים את הקדמים במיקומים, בזמנים וברמות ספציפיים וניתן להגדיר אותם כ"קדמי הקדם". סבורים שמשתיקים מכבים את ביטוי הגנים בנקודות זמן ובמיקומים ספציפיים. מבודדים, הנקראים גם אלמנטים גבוליים, הם רצפי DNA היוצרים גבולות רגולטוריים (cis-regulatory - הקידומת הלטינית cis פירושה "בצד זה", כלומר על אותה מולקולה של DNA כמו הגן/ים שיש לתעתק) המונעים מהאלמנטים הרגולטוריים של גן אחד להשפיע על גנים שכנים. האלמנטים הרגולטוריים הללו מופעלים על ידי קישור של גורמי שעתוק, חלבונים שנקשרים לרצפי DNA ספציפיים ושולטים על שעתוק mRNA. יכולים להיות מספר גורמי שעתוק שצריכים להיקשר לאלמנט רגולטורי אחד כדי להפעיל אותו. חלבונים אחרים, "קו-פקטורי שעתוק", נקשרים לגורמי התעתוק עצמם כדי לשלוט בתעתוק.
רגולטורים שליליים

רגולטורים שליליים פועלים למניעת שעתוק. דוגמאות כגון cFLIP מדכאות מנגנוני מוות תאי המובילים להפרעות פתולוגיות כמו סרטן, ובכך ממלאות תפקיד מכריע בעמידות לתרופות. עקיפה של שחקנים כאלה היא אתגר בטיפול בסרטן. מווסתים שליליים של מוות תאי בסרטן כוללים cFLIP, Bcl2 family, Survivin, HSP, IAP, NF-KB, Akt, mTOR ו-FADD.
איתור

ישנן מספר טכניקות לאיתור גנים מווסתים, חלקן טכניקות שמשתמשים בהן בתדירות גבוהה יותר. למשל צ'יפ-צ'יפ (ChIP-on-chip), טכניקת אין ויוו המשלבת מיצוי נוגדני של כרומטין עם מערך DNA ומשמשת לקביעת אתרי קישור גנומיים לגורמי שעתוק במווסתי תגובה של שני רכיבים. בדיקה מבוססת מיקרו-מערך במבחנה (DAP-chip) יכולה לשמש לקביעת יעדי גנים ותפקודים של מערכות התמרה בעלות שני מרכיבים. בדיקה זו מנצלת את העובדה שניתן לזרחן מווסתים של תגובה וכך להפעיל בניסוי מבחנה תורמי מולקולה קטנות כמו אצטיל פוספט.
טביעת רגל פילוגנטית

טביעת רגל פילוגנטית היא טכניקה המשתמשת ביישורי רצף מרובים כדי לקבוע מיקומים של רצפים שמורים כגון אלמנטים רגולטוריים. יחד עם יישורי רצף מרובים, טביעת רגל פילוגנטית דורשת גם שיעורים סטטיסטיים של רצפים שמורים ולא שמורים. באמצעות המידע המסופק על ידי יישורי רצף מרובים ושיעורים סטטיסטיים, ניתן לזהות את המוטיבים השמורים ביותר באזורים האורתולוגיים הרלוונטיים.
מלכות הצעקה

| --- | --- |

לוגו הסדרה
 סוגה:  אימה קומדיה
 יוצרים:  ריאן מרפי בראד פלצ'וק איאן ברנן
 בימוי:  ראיין מרפי, איאן ברנן, בראד פלצ'וק 
 שחקנים:  אמה רוברטס ליאה מישל קיקי פאלמר ג'יימי לי קרטיס ניסי נאש סקיילר סמואלס ניק ג'ונאס גלן פאוול אריאנה גרנדה
 ארץ מקור:  ארצות הברית
 שפות:  אנגלית
 מקום התרחשות:  לוס אנג'לס 
 מספר עונות:  2
 מספר פרקים:  23 
 הפקה
 מפיק:  ריאן מרפי בראד פלצ'וק איאן ברנן דנטה די לורטו
 מפיקים בפועל:  ריאן מרפי
 חברת הפקה:  20th Century Fox Television Ryan Murphy Productions Brad Falchuk Teley-vision
 הפצה:  פוקס המאה ה-20 בטלוויזיה, נטפליקס, הולו 
 אתר צילומים:  ניו אורלינס, לואיזיאנה
 אורך פרק:  42 דקות
 שידור
 רשת שידור:  FOX
 רשת שידור בישראל:  yes Drama
 תקופת שידור מקורית:  22 בספטמבר 2015 – 20 בדצמבר 2016
 תקופת שידור בישראל:  22 באוקטובר 2015
 קישורים חיצוניים
 www.fox.com/scream-queens
 דף התוכנית ב-IMDb
 
מלכות הצעקה (באנגלית: Scream Queens) היא סדרת אימה קומית שיצרו ריאן מרפי, בראד פלצ'וק ואיאן ברנן. שידור הסדרה החל ב-22 בספטמבר 2015. העונה הראשונה עוסקת במסע רציחות מסתורי בקולג' המקומי, ובאופן בלתי צפוי, חברות אחוות הבנות קאפה קאפה טאו בראשות שאנל אוברלין, מעורבות בעניין.
בישראל, הסדרה שודרה בערוץ יס דרמה החל מאוקטובר 2015.
ב-2017 מנהלי פוקס הודיעו על ביטול הסדרה.
עלילה > עונה 1

בשנת 1995, באוניברסיטת וואלאס, בזמן הופעה בבית אחוות הנשים "קאפה קאפה טאו", סטודנטית בשם סופיה דוייל יולדת תינוקת באמבטיה ולאחר מכן מתה מזיהום בשל חוסר מתן עזרה רפואית מצידן של שלוש מתוך ארבע חברותיה הטובות.
עשרים שנה אחרי, גרייס גרדנר, בחורה צעירה, מתחילה את לימודיה באוניברסיטת וואלאס. ביומה הראשון גרייס מספרת לשותפתה לחדר, זיידיי וויליאמס, על רצונה להצטרף לאחוות קאפה קאפה טאו כדי לכבד את אימה שמתה בשריפה כאשר גרייס הייתה קטנה (שכן אימה גם הייתה חלק מאותה האחווה) והיא מצליחה לשכנע את זיידיי גם להצטרף.
האחווה מנוהלת על ידי שאנל אוברלין, נשיאת האחווה האכזרית, ועל ידי הקליקה שלה: השאנליות (קרויות כך כי לשאנל אין עניין לדעת את שמותיהן). ביום הראשון של הלימודים שאנל לומדת מהדיקנית קאת'י מאנץ' שהיא מעוניינת לסגור את האחווה. עורכת דינה של שאנל, ג'יג'י, מתערבת ומציעה לדיקנית לאשר הצטרפות אוטומטית לכל סטודנטית המעוניינת להצטרף. כתוצאה מהודעה זו כל הסטודנטיות הפופולריות והעשירות בנות המעמד הגבוהה מבטלות את ההרשמה שלהן וכך האחווה עכשיו כוללת בנות מוזרות ודחויות. הימצאותן של אותן בנות באחווה מערערת את המעמד הפופולרי של שאנל באוניברסיטה וכך זה מביא את בן זוגה של שאנל, צ'אד ראדוול, להפרד ממנה בחשש שזוגיות איתה תפגע בפופולריות שלו.
על מנת לגרום לכל הבנות החדשות לפרוש מהאחווה ולהחזיר את הבנות המקובלות, שאנל מתכננת מתיחה עליהן יחד עם המשרתת גברת בין. המתיחה נועדה לגרום לבנות לחשוב שהיא הורגת את גברת בין על ידי הטבעת פניה בסיר טיגון של שמן רותח (בעוד בפועל הוא יהיה קר). בזמן המתיחה מסתבר שמישהו הדליק את סיר הטיגון, וכתוצאה מכך, שאנל בטעות מביאה למותה של גברת בין. היא מצליחה לשחד את כל בנות האחווה החדשות (למעט גרייס וזיידיי) לשמור על תקרית זו בסוד בעוד היא סוחטת את גרייס וזיידיי שלא יספרו למשטרה את מה שקרה. הבנות מחביאות את הגופה של גברת בין במקפיא הבשר של בית האחווה. פיט מרטינז, כתב עיתון האוניברסיטה, היה העד היחיד לתקרית הזו. גרייס, יחד עם פיט, מחליטים לחשוף את הסיפור הזה על מנת לגרום לסילוקה של שאנל מהאחווה וכך גרייס וזיידיי יוכלו להתחיל אחווה חדשה המבוססת על ערכים טובים.
תוכניתם של גרייס ופיט נקטעת כאשר סטודנטים רבים מתחילים להירצח אחד אחרי השני על ידי רוצח סדרתי הלובש את תחפושת "השטן האדום". אוזלת היד של המשטרה ואי לקיחת אחריות מצד הנהלת האוניברסיטה מאלצים את גרייס, פיט וזיידיי לקחת על עצמם את אחריות גילוי הרוצח ומציאת הקשר שבין הרציחות שמתחרות היום למותה של סופיה בשנת 1995 בעוד שאנל מנסה בצורה נואשת לשמור על מעמדה הפופולרי בכל מחיר.
עלילה > עונה 2

שנה עברה מאז הרציחות באוניברסיטת וואלאס. דניס המפיל מקבלת קידום והופכת לסוכנת FBI לאחר שהצליחה לגרום להסטר להודות שהיא הייתה אחת הרוצחים בעונה הקודמת וכך מצליחה לגרום לכליאתה של הסטר ושחרורן של השאנליות מהכלא. כעת השאנליות גרות לבד בבית מבודד לאחר שהמשפחות שלהן ניתקו איתן קשרים ונישלו אותן. מאנץ' התפטרה מהאוניברסיטה ופתחה בית חולים בשם קיור, שמטרתו למצוא תרופות למחלות שעוד לא נמצאו אליהן הסברים. היא שוכרת את שירותיהם של המנתח דוקטור ברוק הולט ושל הרופא קאסידי קסקד, וכן גם שוכרת את שירותיה של זיידיי כרופאה בהתמחות לאחר שסיימה את לימודיה.
בשל רחמים על חייהן של השאנליות, מאנץ' לוקחת אותן תחת חסותה ומאפשרת גם להן להתמחות בבית החולים כאחיות. במהרה רוצח סדרתי חדש, המכונה "הרשע הירוק", מתחיל לרצוח את המטופלים בבית החולים. ועכשיו שוב, הניצולים מהעונה הראשונה יחד עם צוות בית החולים צריכים לנסות לגלות את זהות הרוצחים לפני שבית החולים ייסגר בשנית. וכל הרציחות קשורות לתקרית ליקוי רפואי חמור שהתקיים כשלושים שנה לפני.
שחקנים ודמויות > דמויות משנה ואורחות

סוניה הרפמן / שאנל מספר 2 - מגולמת על ידי אריאנה גרנדה. חברת האחווה ושפוטה של שאנל, שנרצחת בפרק הראשון. אלכוהוליסטית לשעבר ששכבה עם צ'אד.
בון - מגולם על ידי ניק ג'ונאס. חבר ב"מועדון הבחורים העשירים", לכאורה נרצח בפרק השני, אך מתגלה שזייף את מותו, היה אחד משלושת השטנים האדומים. נרצח על ידי פיט בפרק 9. לאורך העונה, בון נחשב להומוסקסואל, אך במהלכה מתגלה שזייף את מיניותו כדי שלא יחשדו בו כרוצח. בון הוא התאום של הסטר, בנו הביולוגי של ווס ואחיה למחצה של גרייס. כל קורבנות השטנים האדומים נרצחו על ידיו למעט רוג'ר, ג'יג'י, ופיט.
הפקה

זאת אימה, אבל זאת גם קומדיה אפלה. זה שילוב של "ילדות רעות" ושל "יום שישי ה-13". אני חושבת שיהיה הרבה שיגרום לכולם לרצות לראות את הסדרה, אחרי שקראתי את הפרק הראשון אמרתי "מה?!"
הפקה > פיתוח

ב-20 באוקטובר 2014, חברת השידור "FOX" הודיעה כי היא הזמינה עונה עם 13 פרקים של "מלכות הצעקה", שתיוצר על ידי ריאן מרפי, בראד פלצ'וק ואיאן ברנן, שגם יצרו ביחד את הסדרה "Glee", ותופק בפועל על ידי מרפי, פלצ'וק, ברנן, ודנטה די לורטו. מאוחר יותר, פורסם שבכורת הסדרה תהיה בספטמבר 2015. מרפי הצהיר כי בכל פרק חבר מצוות שחקנים ייהרג, באומרו:
זה דומה מאוד ל"עשרה כושים קטנים"; מי הולך להיות החשוד השבוע? מי הוא הרוצח? כל פרק, הצופה יקבל רמזים לגבי הרוצח האמיתי, ולאחר מכן כל הרמזים האלו יצטברו...
ריאן הצהיר גם כי:
הסדרה לא תהיה אנתולוגית לגמרי, כלומר, מי שישרוד - ויהיו אנשים שישרדו - הם ימשיכו לעונה הבאה עם מיקום חדש וטרור חדש. שלא כמו "אימה אמריקאית", שמתאתחלת כל עונה מחדש לחלוטין, בסדרה הזו חלק מהדמויות וחלק ממערכות היחסים ימשיכו לעונות חדשות. הרוצח של העונה הראשונה לא יתגלה עד הפרק האחרון.
הפקה > ליהוק

בדצמבר 2014, דווח כי אמה רוברטס וג'יימי לי קרטיס ישתתפו באופן קבוע בסדרה. בחודש ינואר 2015, ליאה מישל, ג'ו מגנילו, קיקי פאלמר, ואביגייל ברסלין הצטרפו לצוות השחקנים הראשי של הסדרה; כך גם השחקנית אריאנה גרנדה. מאוחר יותר באותו החודש, אושר כי ניק ג'ונאס יצטרף בתפקיד חוזר לאורך כל העונה הראשונה. בחודש פברואר 2015, דווח כי בילי לורד וסקיילר סמואלס הצטרפו לסדרה. בהמשך החודש, ניסי נאש הצטרפה לצוות הדמויות החוזרות כדניס, כמאבטחת של אחוות קאפה קאפה טאו ; והשחקן הבריטי לוסיאן לביסקאונט, דייגו בונטה וגלן פאוול אושרו כחלק מהקאסט. בחודש מרץ, נסים פדרד לוהקה כקבוע לסדרה. ב-13 במרץ 2015, ג'ון מנגילו נאלץ לעזוב את הסדרה, בשל חובות פרסום לסרט הקרוב "מג'יק מייק XXL". אוליבר הדסון לוהק במקומו.
הפקה > צילום

למרות שדווח בתחילה שהצילומים יחלו בחודש אפריל. הצילומים לסדרה החלו ב-12 במרץ 2015, בניו אורלינס, לואיזיאנה. סצנות הקמפוס צולמו באוניברסיטת טוליין ב-29 במרץ. צילומי פרק הפיילוט הושלמו ב-24 באפריל; ושאר הצילומים שנותרו לעונה הראשונה החלו בתחילת יוני.
שיווק

ב-13 בפברואר 2015, פרסמה FOX את הטריילר הראשון לסדרה ב-YouTube; וטריילר שכלל את רוברטס ב-13 במרץ. טריילר נוסף שודר במהלך פרק סיום העונה הראשונה של "אימפריה", וכלל את פאלמר. ב-9 באפריל 2015, טריילר נוסף פורסם. מאוחר יותר באותו חודש, האתר "בידור שבועי", פרסם סדרה של פוסטרים בלעדיים. בחודש אפריל 2015, פורסם סט נוסף של פוסטרים בלעדיים. ב-19 במאי 2015, פורסם טריילר ראשון באורך מלא.
הערות שוליים

↑  TV Premiere Dates 2015: The Complete Guide
↑  Fox Fall 2015 Schedule: ‘Minority Report’ On Monday, ‘New Girl’ Held For Midseason
1 2  Scream Queens First Look: Ryan Murphy reveals his new horror comedy
1 2  scream queens
↑  First Look: Lea Michele gets dramatic transformation for Scream Queens
↑  Ryan Murphy’s Scream Queens Teaser Is Cruel
↑  for fall's horror comedy
↑  Check Out the Hair-Raising New 'Scream Queens' Poster (Exclusive)
| ראיין מרפי |
| --- | --- | --- |
| טלוויזיה | צעירים לנצח (1999-2001) • ניפ/טאק (2003-2010) • ‏Glee‏ (2009-2015) • אימה אמריקאית (2011-) • הנורמלים החדשים (2012-2013) • מלכות הצעקה (2015-2016) • סיפור פשע אמריקאי (2016-) • אויבות (2018-) • ‏מוקד 911 ‏(2018-)‏ • ‏פוזה ‏(2018-)‏ • ‏הפוליטיקאי ‏(2019)‏ • ‏הוליווד ‏(2020)‏ • ‏ראצ'ד ‏(2020)‏  • ‏הלסטון ‏(2021)‏  • ‏דאהמר - מפלצת: סיפורו של ג'פרי דאהמר ‏(2022)‏ |  |
| קולנוע | לרוץ עם מספריים (2006) • לאכול, להתפלל, לאהוב (2010) • הלב הרגיל (2014) • העיר שפחדה מהשקיעה (2014) • הנערים בחבורה (2020) • הנשף (2020) |  |
קאסט הסדרה בפנאל בפסטיבל קומיקון, 2015
בחינת הבגרות במתמטיקה

בחינת הבגרות במתמטיקה היא בחינת בגרות חובה כתנאי לקבלת תעודת בגרות של משרד החינוך הישראלי. ישנם שלושה מסלולים, המחולקים לפי דרגות קושי: 3, 4 ו-5 יחידות לימוד. מתמטיקה הוא מקצוע הבסיס היחיד בתעודת הבגרות שלימודו ברמה של 5 יחידות פוטר מלימוד והיבחנות במקצוע מורחב. כל זאת בתנאי שהתלמיד צובר את מינימום 21 יחידות לימוד לזכאות לתעודת בגרות.
רמות הלימוד ומבנה הבחינה

לבחינת הבגרות במתמטיקה יש שלוש רמות לימוד: 3 יח"ל, 4 יח"ל ו-5 יח"ל. נבחנים בבחינת הבגרות של 3 יח"ל, ניגשים לשלושה שאלונים, מתוכם אחד פנימי. שאר הנבחנים (ברמות הלימוד האחרות) ניגשים לשני שאלונים חיצוניים.
לנבחנים במסגרת בית הספר התיכון במסלול המכונה אינטרני הציון הסופי במקצוע הוא ממוצע של הציון החיצוני (בחינות הבגרות) וציון ההגשה (מגן בסלנג).
רמות הלימוד ומבנה הבחינה > רמת 3 יח"ל

רמת לימוד זו, היא הרמה הבסיסית של המקצוע. רמת לימוד זו מורכבת מהשאלונים:
שאלון 35182 (לשעבר 801) - שאלון פנימי מובנה המורכב משאלות בנושאים אלגברה, גאומטריה אנליטית, סדרות חשבוניות, טריגונומטריה, סטטיסטיקה והסתברות. אורך הבחינה הוא כ-90 דקות ללא תוספת זמן, זהו השאלון הקצר ביותר במתמטיקה יחד עם 381. מהווה כ-25% מהציון החיצוני ברמה זו. נעשה לרוב בכיתה י'.
שאלון 35381 (לשעבר 802) - שאלון חיצוני מובנה המורכב משאלות בנושאים אלגברה, גאומטריה אנליטית, סדרות חשבוניות, טריגונומטריה, סטטיסטיקה והסתברות. השאלון אורך 90 דקות ללא תוספת זמן. מהווה כ-35% מהציון החיצוני ברמה זו. נעשה לרוב בכיתה י"א.
שאלון 35382 (לשעבר 803) - שאלון חיצוני המורכב משאלות בנושאים בעיות מילוליות, גאומטריה אנליטית וחשבון דיפרנצאלי ואינטגרלי (חדו"א בראשי תיבות). אורך הבחינה הוא כשעתיים ללא תוספת זמן. מהווה כ-40% מהציון החיצוני ברמה זו. נעשה לרוב בכיתה י"ב.
רמות הלימוד ומבנה הבחינה > רמת 4 יח"ל

רמת לימוד זו, היא הרמה הבינונית של המקצוע. רמת לימוד זו מורכבת מהשאלונים הבאים:
רמות הלימוד ומבנה הבחינה > רמת 4 יח"ל > התוכנית הישנה

שאלון 35481 (לשעבר 804) - שאלון חיצוני המורכב משלושה פרקים: פרק ראשון- אלגברה, גאומטריה אנליטית והסתברות. פרק שני- גאומטריה וטריגונומטריה במישור. פרק שלישי- חדו"א של פולינומים, פונקציות רציונליות ופונקציות שורש. אורך השאלון כ-210 דקות. שאלון זה מהווה כ-65% מהציון החיצוני ברמה זו. נעשה לרוב בכיתה י"א.
שאלון 35482 (לשעבר 805) - שאלון חיצוני המורכב משני פרקים: פרק ראשון- סדרות חשבוניות וטריגונומטריה במרחב. פרק שני- גדילה ודעיכה, חדו"א של פונקציות טריגונומטריות, פונקציות מעריכיות ולוגריתמיות ופונקציות חזקה. אורך השאלון כ-100 דקות, לכן נחשב לקצר ביחס לשאלון 582. שאלון זה מהווה כ-35% מהציון החיצוני ברמה זו. נעשה לרוב בכיתה י"ב.
רמות הלימוד ומבנה הבחינה > רמת 4 יח"ל > התוכנית החדשה

שאלון 35471 - שאלון חיצוני המורכב משלושה פרקים: פרק ראשון- סטטיסטיקה והסתברות. פרק שני- גאומטריה משולבת (גאומטריה של המישור, גאומטריה אנליטית וטריגונומטריה). פרק שלישי- חדו"א של פולינומים, פונקציות רציונליות ופונקציות שורש. אורך השאלון כ-210 דקות. שאלון זה מהווה כ-65% מהציון החיצוני ברמה זו. נעשה לרוב בכיתה י"א.
שאלון 35472 - שאלון חיצוני המורכב משני פרקים: פרק ראשון- סדרות חשבוניות, וקטורים, גדילה ודעיכה. פרק שני- פונקציות מעריכיות ולוגריתמיות. שאלון זה מהווה כ-35% מהציון החיצוני ברמה זו. נעשה לרוב בכיתה י"ב.
רמות הלימוד ומבנה הבחינה > רמת 5 יח"ל

רמת לימוד זו, היא הרמה הגבוהה ביותר שניתן לגשת אליה במקצוע זה. רמת לימוד זו מורכבת מהשאלונים:
רמות הלימוד ומבנה הבחינה > רמת 5 יח"ל > התוכנית הישנה

שאלון 35581 (לשעבר 806) - שאלון חיצוני המורכב משלושה פרקים. פרק ראשון- אלגברה, סדרות והסתברות. פרק שני- גאומטריה וטריגונומטריה במישור. פרק שלישי- בעיות קיצון וחדו"א של פולינומים, פונקציות שורש, פונקציות רציונליות ופונקציות טריגונומטריות. אורך הבחינה שלוש וחצי שעות ללא תוספת זמן מהווה כ-60% מהציון החיצוני ברמה זו. נעשה לרוב בכיתה י"א.
שאלון 35582 (לשעבר 807) - שאלון חיצוני המורכב משני פרקים. פרק ראשון- גאומטריה אנליטית, וקטורים, טריגונומטריה במרחב ומספרים מרוכבים. פרק שני- גדילה ודעיכה, חדו"א של פונקציות חזקה, פונקציות מעריכיות ולוגריתמיות. אורך הבחינה שעתיים ורבע ללא תוספת זמן. מהווה כ-40% מהציון החיצוני ברמה זו. נעשה לרוב בכיתה י"ב.